李吕
清友堂为吕宾峰题
恶草不可近，恶虫不可逢。
草有有钩吻，入口裂其胸。
虫中有细腰，虿尾犹铦锋。
人生涉世故，得不戒游从。
澡心三峡浪，对面九疑峰。
相须济吾事，醖酿如酒醲。
一朝临利害，暗捷同机舂。
个中本无物，薄俗谁我容。
眷彼冰雪姿，气格天所钟。
蟠根便水石，作配宜竹松。
相看世味薄，清坐真意浓。
今时无胶漆，安得如駏蛩。
永结岁寒伴，馨香满蒙茸。
愿为管鲍友，莫继耳余踪。
可能辟三径，吾亦欲推筇。